CELEX: C2006/143/38
Language: el
Date: 2006-06-17 00:00:00
Title: Υπόθεση C-16/06P: Αναίρεση που άσκησε στις  13 Ιανουαρίου 2006  η εταιρία Les Éditions Albert René SARL κατά της αποφάσεως που εξέδωσε το Πρωτοδικείο (τρίτο τμήμα) στις  27 Οκτωβρίου 2005  στην υπόθεση T-336, Les Éditions Albert Réné SARL κατά Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα)

17.6.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 143/21
            
         Αναίρεση που άσκησε στις 13 Ιανουαρίου 2006 η εταιρία Les Éditions Albert René SARL κατά της αποφάσεως που εξέδωσε το Πρωτοδικείο (τρίτο τμήμα) στις 27 Οκτωβρίου 2005 στην υπόθεση T-336, Les Éditions Albert Réné SARL κατά Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα)
   (Υπόθεση C-16/06P)
   (2006/C 143/38)
   Γλώσσα διαδικασίας: η αγγλική
   Διάδικοι
   
      Αναιρεσείουσα: Les Éditions Albert René SARL (εκπρόσωπος: J. Pagenberg, Rechtsanwalt)
   
   
      Αντίδικοι στην αναιρετική διαδικασία: Γραφείο Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα) και Orange A/S
   Αιτήματα της αναιρεσείουσας
   Η αναιρεσείουσα ζητεί από το Δικαστήριο:
   
               —
            
            
               να ακυρώσει την απόφαση που εξέδωσε στις 27 Οκτωβρίου 2005 το Πρωτοδικείο στην υπόθεση Τ-336/03·
            
         
               —
            
            
               να ακυρώσει την απόφαση της 14ης Ιουλίου 2003 του τμήματος προσφυγών του ΓΕΕΑ στην υπόθεση R 559/2002-4·
            
         
               —
            
            
               να απορρίψει την αίτηση για καταχώριση του κοινοτικού σήματος MOBILIX υπ' αριθ. 671396 για όλα τα εμπορεύματα και τις υπηρεσίες επί των οποίων ετύγχανε εφαρμογής·
            
         
               —
            
            
               να καταδικάσει το ΓΕΕΑ σε όλα τα δικαστικά έξοδα της ενώπιον του Πρωτοδικείου και του Δικαστηρίου διαδικασίας.
            
         Λόγοι αναιρέσεως και κύρια επιχειρήματα
   Η αναιρεσείουσα φρονεί ότι η απόφαση του Πρωτοδικείου παρέβη το άρθρο 63 του κανονισμού για το κοινοτικό σήμα και προσέβαλε γενικές αρχές του κοινοτικού διοικητικού δικαίου και της δικονομίας καθόσον έκρινε, αντίθετα προς την προσβαλλομένη απόφαση του τμήματος προσφυγών, ότι τα εμπλεκόμενα σήματα, OBELIX και MOBILIX, δεν ταυτίζονται, και κατά συνέπεια έλαβε απόφαση εις βάρος της αναιρεσείουσας επί μη προσηκόντως προβληθέντος θέματος· επομένως υπερέβη την αρμοδιότητά του περί αναθεωρήσεως των αποφάσεων των τμημάτων προσφυγών του ΓΕΕΑ σε περίπτωση όπως η προκείμενη.
   Περαιτέρω, η αναιρεσείουσα ισχυρίζεται ότι το Πρωτοδικείο, ακόμη κι αν έχει την αρμοδιότητα να κρίνει το ζήτημα της ομοιότητας των εμπλεκομένων σημάτων εις βάρος της αναιρεσείουσας, παρέβη το άρθρο 8, παράγραφος 1, στοιχείο β', του κανονισμού για το κοινοτικό σήμα καθόσον εφάρμοσε εσφαλμένα νομικά κριτήρια και έκρινε ότι τα εμπλεκόμενα σήματα, OBELIX και MOBILIX, δεν είναι παρεμφερή, καθώς και ότι ορισμένα από τα εμπλεκόμενα εμπορεύματα και υπηρεσίες είναι παρεμφερή, ενώ άλλα δεν είναι.
   Περαιτέρω, η αναιρεσείουσα ισχυρίζεται ότι το Πρωτοδικείο παρέβη το άρθρο 74 του κανονισμού για το κοινοτικό σήμα, καθόσον δεν δέχθηκε ότι το σήμα OBELIX είναι πασίγνωστο και έχει έντονο διακριτικό χαρακτήρα.
   Επίσης, η αναιρεσείουσα ισχυρίζεται ότι το Πρωτοδικείο παρέβη το άρθρο 63 του κανονισμού για το κοινοτικό σήμα και τον Κανονισμό Διαδικασίας καθόσον έκρινε ότι είναι απαράδεκτο το προβληθέν ενώπιον του Πρωτοδικείου αίτημα της προσφεύγουσας περί ακυρώσεως της προσβαλλομένης αποφάσεως του τμήματος προσφυγών, λόγω μη εφαρμογής του άρθρου 8, παράγραφος 5, του κανονισμού για το κοινοτικό σήμα στην υπό κρίση υπόθεση.
   Εξάλλου, η αναιρεσείουσα ισχυρίζεται ότι το Πρωτοδικείο παρέβη τα άρθρα 44 και 48 του Κανονισμού Διαδικασίας καθόσον έκρινε απαράδεκτο το αίτημα, που υπέβαλε επικουρικώς η αναιρεσείουσα κατά την επ' ακροατηρίου συζήτηση, περί αναπομπής της υποθέσεως από το Πρωτοδικείο στο τμήμα προσφυγών ώστε η αναιρεσείουσα να μπορέσει να αποδείξει τη φήμη του σήματος OBELIX.
   Τέλος, η αναιρεσείουσα ισχυρίζεται ότι το Πρωτοδικείο παρέβη το άρθρο 63 του κανονισμού για το κοινοτικό σήμα και τον Κανονισμό Διαδικασίας, συγκεκριμένα το άρθρο 135, παράγραφος 4, καθόσον έκρινε ότι είναι απαράδεκτα ορισμένα από τα προσκομισθέντα ενώπιον του Πρωτοδικείου έγγραφα.